‘Herroeping van Lesufi beteken niks goeds vir Afrikaans’Panyaza Lesufi, die Gautengse LUR vir onderwys. Foto: ANA. Die VF Plus, die burgerregte-organisasie AfriForum en die vakbond Solidariteit het dit Vrydag duidelik gemaak dat hulle teen David Makhura, premier van Gauteng, se besluit is om Panyaza Lesufi terug te skuif na die portefeulje van onderwys wat hy voorheen beklee het. Dié besluit volg maar twee dae nadat Lesufi as LUR vir finansies en e-regering aangestel is. Die VF Plus het in reaksie hierop gesê Lesufi se rekord getuig daarvan dat hy ŉ swak LUR was. “Hy het nie genoeg skole gebou met sy toereikende begroting nie en gaan bloot aanhou met sy pogings om Afrikaanse skole te intimideer en te transformeer na Engels,” het adv. Anton Alberts, VF Plus-koukusleier in Gauteng, gesê. Die party voer aan dat die LUR nog nooit ŉ geheim daarvan gemaak het dat hy Afrikaans minag en Afrikaanse skole wil vernietig nie. Solidariteit stem hiermee saam en het op sy beurt gesê Lesufi se eerste termyn is gekenmerk deur omstrede en vyandige uitlatings jeens Afrikaans eerder as daadwerklike sukses in die provinsie. Volgens Francois Redelinghuys, kommunikasiebestuurder van die vakbond, het die persentasie leerders in die provinsie wat wiskunde in matriek geslaag het, in die eerste twee jaar van Lesufi se eerste termyn, van 74% in 2014 tot 69% in 2016 gedaal. In dieselfde tydperk het die aantal leerders wat fisiese wetenskap geslaag het, van 76% tot 69% gedaal. “Hierdie statistieke toon dat onderwys in Gauteng allermins onder die leiding van Lesufi vooruitgegaan het. Dit is voorts lagwekkend om te sien dat sy politiekery en uitsprake jeens suksesvolle Afrikaanse skole, eerder as sy prestasie, nou beloon word,” het Redelinghuys gesê. AfriForum het ook sy misnoeë in ŉ verklaring uitgespreek waarin hy sy teleurstelling in Makhura se besluit beklemtoon. “Lesufi maak geen geheim daarvan dat hy Afrikaanssprekendes minag en Afrikaanse skole teiken nie en sy tweede termyn sal sy politieke heksejag voortsit. Dít ten spyte daarvan dat hy reeds in sy eerste termyn nie oplossings vir ernstige probleme kon bied nie,” lui die verklaring. “Dít is absoluut tragies, want solank Lesufi aan die stuur van onderwys in Gauteng is, sal onderwys en onderrig in Gauteng nie regverdig benader word nie,” sê Carien Bloem, AfriForum se projekkoördineerder vir onderwys. Die VP Plus het gesê dit is kommerwekkend dat Makhura glo onder openbare druk geswig het nadat hy teenkanting oor sy aanvanklike besluit ontvang het.